Umhverfislistaverk við Vatnsfellsvirkjun Starfsmenn Landgræðslunnar og Túnþökuvinnslunnar flytja gróðurtorfurnar og koma þeim fyrir ( Mynd : Landgræðslan ) Í Gjörningaklúbbnum eru þrjár listakonur , Eyrún Sigurðardóttir , Jóní Jónsdóttir og Sigrún Hrólfsdóttir . Þær tóku þátt í samkeppni Landsvirkjunar um listaverk við virkjunina . Verkið nefnist ,, Móðir jörð " og er gróðurvin á hrjóstugum tanga við Vatnsfellsvirkjun svo vitnað sé til listakvennanna sjálfra . Í tillögum Gjörningaklúbbsins átti að vera heiðagróður og listakonurnar sáu m.a. fyrir sér burnirót í verkinu . Þótt lítil reynsla sé af flutningi heiðagróðurs var ákveðið að prófa að nota gróðurtorfur í listaverkið sem undirstöðu . Nú er uppsetningu á grunnverkinu lokið en síðan munu listakonurnar móta það áfram á næstu árum auk þess sem ljóst er að verkið geti eðli málsins samkvæmt breyst með árunum . Landgræðslan fékk Guðmund Þ. Jónsson , sem rekur fyrirtækið Túnþökuvinnsluna ehf. í lið með sér . Hann hefur 30 ára reynslu af túnþökuvinnslu og fyrir tíu árum fór hann að skera ,, náttúruþökur " til að gera við röskuð svæði . Guðmundur stjórnaði verkinu og auk Halldórs Magnússonar starfsmanns hjá honum lögðu þeir Bjarni Arnþórsson og Ragnar Skúlason starfsmenn Landgræðslunnar , hönd á plóginn . Fróðlegt verður að sjá hvernig verkið kemur undan vetri og hvernig það þróast á næstu árum .